Lig te midde van duisternis in SiriëAleppo, ‘n stad in Sirië, is voor die aardbewing reeds weens jare se oorlog erg beskadig. (Foto: Verskaf) Toe ŉ aardbewing van 7,8 die suidooste van Turkye en die noorde van Sirië vroeg Maandagoggend in puin gelaat het, het Mike Burnard gewens hy was nog in Aleppo, waar hy net vier dae gelede was. Die stad is ook erg deur die aardbewing getref. Burnard is ŉ strategiese analis by dia-LOGOS – ŉ groep sendingkonsultante wat kerke help om strategies na die wêreld te kyk. Hy het toe pas saam met sy vrou, Helen, en werksgenoot Andrew Richards van Sirië teruggekom. Die besoek was deel van ŉ reis van sewe dae waartydens die dia-LOGOS-konsultante besoek afgelê het by kerke en kerkleiers in Damaskus, Homs, Muharda en Aleppo. Hulle het ook die Suid-Afrikaanse ambassadeur in Sirië en Libanon, Barry Gilder, ontmoet. Maandag se aardbewing het teen Sondag reeds die lewe van meer as 28 000 mense geëis en Burnard sou graag bystand aan die geaffekteerde inwoners wou bied. “Dit is bitter hartseer om te sien hoe die mense ly,” vertel Burnard aan Maroela Media, ure nadat die aardbewing wêreldnuus geword het. Waar hy in sy studeerkamer in George sit, vier dae ná sy besoek aan Aleppo en slegs ŉ paar uur ná die verwoestende aardbewing, is hy oorweldig deur emosie. “Jy is lief vir die mense. Jy besef waardeur hulle moet gaan.” Die dia-LOGOS-span het bande met 12 kerke regoor Sirië, waarvan vyf in Aleppo is. Mike Burnard (heel regs), sv vrou Helen en hul kollega, Andrew Richards. (Foto, Verskaf) Burnard benadruk dat Aleppo ŉ onstabiele stad is, waarvan 40% tydens die oorlog verwoes is. Weens ŉ gebrek aan behuising het mense ná die oorlog na halfverwoeste huise teruggetrek. “Dit neem net ŉ ligte skok en daai geboue stort inmekaar. Twee weke gelede het ŉ gebou inmekaargestort en 16 mense is dood,” vertel Burnard. Die boodskappe wat Burnard uit Sirië ná die aardbewing ontvang het, is oorweldigend. “Hulle leef met ŉ groot versugting in hierdie stadium, soos hulle wag op moontlike naskokke. Daar word voorspel dat drie tot vier sterk aardskuddings in die volgende twee weke kan voorkom.” Burnard meen die wêreldwye fokus op en hulpverlening aan Sirië tans sal oor ŉ paar maande opdroog. Dit is dan wanneer trauma en ekonomiese uitdagings werklik onder die inwoners gaan posvat. Daarom moedig hy mense aan om nou al te begin beplan om hulp te verleen, sodat wanneer die wêreld onttrek, daar steeds ondersteuning vanuit die kerk in die noodgesteisterde gebiede is. ŉ Span van dia-LOGOS in samewerking met die Lighthouse Family Church in Gqeberha (Port Elizabeth) gaan Libanon in April besoek, waar hulle Siriese kerkleiers gaan ontmoet om hulle te bemoedig en ŉ finansiële skenking te oorhandig as noodverligting. Juis vir hierdie rede is Projek Hoop van stapel gestuur. Dié foto van die stad Aleppo is kort voor die verwoestende aardbewing geneem. (Foto: Mike Burnard) Hoewel omstandighede in Sirië desperaat is, kon Burnard die hoop en genesing wat gelowiges in gemeenskappe bewerkstellig, eerstehands ervaar. Hy dink terug aan ŉ gesprek met ŉ gelowige in Sirië: “In Suid-Afrika is die kerk soos spreiligte, maar dit is so lig (in die land) niemand sien dit nie. In die Midde-Ooste is dit so donker dat selfs ŉ klein kersie ŉ verskil maak”. “Ek kon ervaar hoe die Here regoor Sirië kersies geplant het, en daardie liggies is in die donker tyd besig om te skyn.” Oorweldig deur emosie voeg hy by: “En hoe donkerder dit word, hoe helderder skyn daardie liggies. Burnard sê kerke is ŉ bron van water, kos en mediese hulp vir baie mense sonder enige vorm van versorging. Daar is geen onderskeid tussen mense nie; die wat in nood is, word gehelp. “Die mandaat van Christus, om lig en sout te wees, is besig om verwesenlik te word in Sirië, en lig is nie bang vir duisternis nie.”